b'\n_START_ARTICLE_\nTanis\n_START_SECTION_\nRaziskave\n_START_PARAGRAPH_\nTanis je \xc5\xbee od 18. doletja, ko sta raziskovala Flinders Petrie in Auguste Mariette, mesto obse\xc5\xbenih arheolo\xc5\xa1kih raziskav._NEWLINE_Leta 1866 je Karl Richard Lepsius v Tanisu odkril trojezi\xc4\x8dni Kanopski dekret iz ptolemajskega obdobja. Pisan je egip\xc4\x8danski hieroglifski in demotski pisavi in gr\xc5\xa1\xc4\x8dini in je podoben Kamnu iz Rosette. Odkritje je znatno pripomoglo k de\xc5\xa1ifriranju hieroglifov._NEWLINE_Na arheolo\xc5\xa1kem najdi\xc5\xa1\xc4\x8du je ve\xc4\x8d templjev, vklju\xc4\x8dno z glavnim Amonovim templjem, in zelo pomemna kraljeva nekropola iz tretjega vmesnega obdobja Egipta z ve\xc4\x8d nedotaknjenimi grobnicami. Veliko gradiva za tanitske templje so pripeljali iz Qantirja, nekdanjega Pi-Ramesessa, kar je ve\xc4\x8d generacij egiptologov zavedlo v prepri\xc4\x8danje, da so odkrili Pi-Ramesess. Grobnice faraonov Psusenesa I., Amenemopeja in \xc5\xa0o\xc5\xa1enka II., odkrite leta 1939 in 1940 so bile popolnoma nedotaknjene. V njih so odkrili veliko predmetov iz zlata, lapisa lazuli in draguljev in pogrebne maske omenjenih faraonov._NEWLINE_Glavna tanitska bo\xc5\xbeanstva so bila Amon z \xc5\xbeeno Mut in njunim sinom Honsujem, ki so tvorili Tanitsko triado. Ker je triada enaka Tebanski triadi, so \xc5\xa1tevilni znanstveniki Tanis imenovali \xc2\xbbseverne Tebe\xc2\xab. _NEWLINE_Leta 2009 je Ministrstvo za kulturo Egipta sporo\xc4\x8dilo, da so arheologi v templju boginje Mut na arheolo\xc5\xa1kem najdi\xc5\xa1\xc4\x8du San al-Hagar v Tanisu odkrili sveto jezero. Jezero, zgrajeno iz blokov apnenca, je dolgo 15 m in \xc5\xa1iroko 12 m. Zakopano je bilo pod 12 m debelim slojem peska in v dobrem stanju. Prvo jezero na tem najdi\xc5\xa1\xc4\x8du so odkrili leta 1928._NEWLINE_Leta 2011 je analiza natan\xc4\x8dnih satelitskih posnetkov, ki jo je vodila arheologinja Sarah Parcak z Univerze Alabama v Birminghamu, odkrila \xc5\xa1tevilne med seboj povezane zidove iz blatnih zidakov, ulice in velike bivalne zgradbe, ki so tvorili celo mesto. Zgradb z obi\xc4\x8dajnih posnetkov ni mogo\xc4\x8de razbrati. Francoski arheologi so izbrali enega od domnevih zidov in ga pod 30 cm peska tudi odkrili. Na posnetkih so odkrili tudi 17 piramid, kar je takratni minister za starine Zahi Hawass ozna\xc4\x8dil za \xc2\xbbpopolno napako\xc2\xab.\n_START_SECTION_\nTanis v Bibliji\n_START_PARAGRAPH_\nZa biblijsko zgodbo o Mojzesu, ki se je dogajala v mo\xc4\x8dvirjih Nila, se obi\xc4\x8dajno domneva, da se je dogajala v Tanisu, \xc4\x8deprav za domnevo ni nobenega arheolo\xc5\xa1kega dokaza.'